16.6.2023 г.
BG
Официален вестник на Европейския съюз
C 214/29 Сряда, 18 януари 2023 r.
Л. като има предвид, че под ръководството на Владимир Путин правителството на Руската федерация продължи да извършва актове на международен тероризъм срещу политически опоненти и суверенни държави, които достигнаха кулминацията си в нашествието и окупацията на Украйна от 2014 г. насам;
М. като има предвид, че глобалните последици от неоправданото нашествие на Руската федерация в Украйна се утежняват от въздействието на продължаващата и безпрецедентна пандемия от COVID-19, която води началото си от Ухан, в КНР; като има предвид, че завръщането на пълномащабната война на европейския континент, икономическата нестабилност и умишленото инструментализиране на енергийната нестабилност от страна на Руската федерация водят до непосредствена геополитическа несигурност за гражданите на Европейския съюз, страните кандидатки и бъдещите страни кандидатки, както и за партньорите по света;
Н. като има предвид, че постигането на стратегическа автономност изисква Съюзът да може да разглежда всички въпроси от стратегическо значение за ЕС, без да разчита необосновано на способностите на трети държави и участници, включително чрез премахването на уязвимостите, които излагат Съюза на опасност от вътрешно разделение и на отстъпки по принуда в полза на авторитарни участници; като има предвид, че постигането на стратегическа автономност ще даде възможност на Съюза да засили допълнително външната си дейност от силна основа, по-ефективно да преследва и проектира своите основани на ценности интереси и да увеличи приноса си за глобалното многостранно сътрудничество, мирното разрешаване на конфликти и развитието на демокрацията, принципите на правовата държава и основните права по света; като има предвид, че без реални инвестиции в отбраната на държавите членки ЕС няма да бъде в състояние да се защитава или да бъде надежден фактор; като има предвид, че въпреки продължаващата руска агресия срещу Украйна от 2014 г. насам решението на лидерите на НАТО да заделят минимум 2 % от БВП за разходи за отбрана се изпълнява само от няколко държави членки, които членуват в НАТО, и по-специално от държавите от източния фланг; като има предвид, че достигането на този праг показва истинска воля за укрепване едновременно на европейската сигурност и на позицията на ЕС;
О. като има предвид, че доброволното присъединяване на европейските държави към ЕС продължава да бъде най-успешният инструмент на външната политика на Съюза; като има предвид, че на 23 юни 2022 г. европейските лидери предоставиха на Украйна и Република Молдова статут на страни кандидатки за членство в ЕС и признаха европейската перспектива на Грузия; като има предвид, че на 15 декември 2022 г.
Европейският съвет предостави на Босна и Херцеговина статут на страна кандидатка за членство в ЕС и Република Косово подаде своята молба за членство в ЕС;
П. като има предвид, че ОВППС на Съюза се ръководи от ценности като демокрацията, принципите на правовата държава, универсалността и неделимостта на правата на човека и на основните свободи, зачитането на човешкото достойнство, принципите на равенство и солидарност и зачитането на принципите на Устава на ООН и на международното право; като има предвид, че ценностите на Съюза, залегнали в член 2, член 3, параграф 5 и член 21 от ДЕС, са в негов непосредствен интерес; като има предвид, че авторитарният натиск върху тези демократични ценности продължава да нараства, като подкопава проверките на злоупотребата с власт, увеличава честотата и сериозността на нарушенията на правата на човека и ограничава пространството за гражданското общество, независимите медии и демократичните опозиционни движения; като има предвид, че според организацията „Фрийдъм хаус“ 2021 г. е 16-ата поредна година на упадък на демокрацията в световен мащаб;
Р. като има предвид, че последиците от изменението на климата оказват все по-сериозно въздействие върху различни аспекти от живота на човека, както и върху възможностите за развитие, световния геополитически ред и глобалната стабилност; като има предвид, че тези, които разполагат с по-малко ресурси за адаптиране към изменението на климата, ще бъдат най-силно засегнати от последиците от него; като има предвид, че външната политика на ЕС следва да постави по-голям акцент върху насърчаването на многостранните дейности чрез съвместна работа по конкретни въпроси, свързани с климата, изграждане на стратегически партньорства и укрепване на сътрудничеството и взаимодействието между държавните и недържавните участници, включително тези с основен принос за глобалното замърсяване;
С. като има предвид, че основаният на правила международен ред, който се базира на международното право и на институциите на многостранно сътрудничество, е изложен на все по-голям риск, както вътрешен, така и външен; като има предвид, че авторитарните държави, работещи самостоятелно и чрез съгласувани действия, се опитват да подкопаят многостранните организации и агенции, както и международното хуманитарно право и правото в областта на правата на човека, да унищожат значението на това право чрез кооптиране или да заобикалят или осуетяват неговото прилагане, като същевременно насърчават по-нататъшното развитие на авторитарни норми в ЕС и в трети държави, включително чрез използването на дипломатически, икономически или военни стимули и принуда, както и чрез кампании за дезинформация; като има предвид, че нашествието на Русия в Украйна и нейните умишлени военни престъпления представляват атака срещу основите на основания на правила многостранен световен ред;